MINT วิ่งกว่า 2% โบรกมอง “โรงแรม-ร้านอาหาร” ยุโรป ฟื้นดีกว่าคาด เคาะเป้า 44 บ.
MINT ซื้อขายแน่น! ราคาวิ่งกว่า 2% โบรกมองธุรกิจ “โรงแรม-ร้านอาหาร” ในยุโรปฟื้นตัวดีกว่าคาด เคาะเป้า 44 บ. คงกำไรปีนี้แตะ 2.4 พันลบ.
MINT ซื้อขายแน่น! ราคาวิ่งกว่า 2% โบรกมองธุรกิจ “โรงแรม-ร้านอาหาร” ในยุโรปฟื้นตัวดีกว่าคาด เคาะเป้า 44 บ. คงกำไรปีนี้แตะ 2.4 พันลบ.
20 พ.ค. 2565

ผู้สื่อข่าวรายงานว่า ราคาหุ้น บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ณ เวลา 10:48 น. อยู่ที่ระดับ 33.75 บาท บวก 0.75 บาท หรือ 2.27% สูงสุดที่ระดับ 34 บาท ต่ำสุดที่ระดับ 33.50 บาท ด้วยมูลค่าการซื้อขาย 201.87 ล้านบาท

ด้าน บล.เคทีบีเอสที ระบุในบทวิเคราะห์ ว่า มีมุมมองเป็นบวกต่อหุ้น MINT จากธุรกิจในยุโรปฟื้นดีกว่าคาด โดยจากการประชุมนักวิเคราะห์ได้อัพเดทธุรกิจโรงแรม โดย NH ฟื้นตัวได้ดีมาก มี Occ. Rate เดือน เม.ย. 65 อยู่ที่ 63% จากไตรมาส 1/65 ที่ 40% และเกือบเท่าปี 62 ที่อยู่ในระดับ 72%
ขณะที่ ADR อยู่ที่ 118 ยูโร เพิ่มขึ้นมากกว่าปี 62 ที่ +11% ด้านมัลดีฟส์เป็น Low season มี Occ. Rate อยู่ที่ 61% ลดลงจากไตรมาส 1/65 ที่ 72% ส่วนไทยมีอัตราการเข้าพัก (Occ. Rate) เพิ่มขึ้นมาอยู่ที่ 46% จากไตรมาส 1/65 ที่ 31% ขณะที่รอการยกเลิก Thailand pass ซึ่งจะช่วยหนุนให้นักท่องเที่ยวเพิ่มขึ้นได้อีก
ส่วนธุรกิจอาหาร ในไทยยังเติบโตได้ต่อเนื่อง โดยเดือน เม.ย.65 มีการเติบโตของยอดขายจากสาขาเดิม (SSSG) เพิ่มขึ้นอีก +10.6% จากปีก่อน จากไตรมาส 1/65 ที่ +12.4% จากปีก่อน และออสเตรเลียฟื้นตัวได้อยู่ที่ -3.5% จากปีก่อน จากไตรมาส 1/65  ที่ -7.8% จากปีก่อน ส่วนจีนยังหดตัวลงต่อเพราะยังมีล็อกดาวน์อยู่ โดยมีการเติบโตของยอดขายจากสาขาเดิมอยู่ที่ -36.9% จากปีก่อน จากไตรมาส 1/65 ที่ -14.9% จากปีก่อน แต่ผู้บริหารเชื่อว่าจีนจะปลดล็อกดาวน์ได้ในเดือน มิ.ย.65 ซึ่งจะเห็นการฟื้นตัวเป็น V-sharp
ขณะที่ด้านต้นทุนอาหารที่เพิ่มขึ้น ส่วนหนึ่งจะ pass on ได้จากการปรับเพิ่มราคาและการบริหารต้นทุนในส่วนของวัตถุดิบ เช่น การล็อกราคาล่วงหน้า และการใช้ supplier หลายเจ้ามากขึ้น รวมถึงมีการปรับโปรโมชั่นที่เหมาะสมมากขึ้น
ทั้งนี้ ยังคงประมาณการกำไรสุทธิในปี 65 อยู่ที่ 2.4 พันล้านบาท ฟื้นตัวดีขึ้นจากปี 64  ที่ขาดทุนสุทธิ -1.4 หมื่นล้านบาท โดยไตรมาส 1/65 จะเป็นจุดต่ำสุดของปีนี้ ขณะที่คาดไตรมาส 2/65 กำไรสุทธิทำจุดสูงสุดของปีนี้ (โตเด่นกว่ากลุ่ม) เพราะเป็นช่วง High season ของยุโรป และจะดีต่อเนื่องในไตรมาส 3-4 จาก High season ของมัลดีฟส์และไทย พร้อมให้ราคาเป้าหมายปี 65 ที่ 44.00 บาท